Mons Porphyrites
Mons Porphyrites er en samling af romerske stenbrud, som ligger i Egyptens østlige ørken. Her fandt brydning af porfyr sted fra kejser Tiberius (14–37 e.v.t.) til 400-tallet e.v.t. Stenbruddene var underlagt samme administration som Mons Claudianus, der lå omkring 50 km væk.
Den purpurfarvede porfyr var ekstrem populær under de romerske kejsere og blev brugt til søjler, gulvudsmykning, sarkofager og meget andet. Det er stadig muligt at se porfyren anvendt i antikke templer, såsom Venus og Roma-templet og Pantheon i Rom, dog er det meste blevet fjernet fra den originale kontekst og genbrugt, eksempelvis i kirker.